‹‹የጁንታው መሪዎች መያዝ በትግራይ ውስጥ  ተስፋን አንግሷል››  -አቶ ነብዩ ስሁል የትግራይ ክልል ብልፅግና ፅህፈት ቤት ኃላፊ
 ምህረት
ሞገስ አዲስ
አበባ፡- የጁንታው
አመራሮች እና ስትራቴጂስቶች
መያዝ ለትግራይ ህዝብ
ትልቅ የነፃነት ተስፋ
ያነገሰ መሆኑን የትግራይ
ክልል ብልፅግና ፓርቲ
ፅህፈት ቤት ኃላፊ
አቶ ነብዩ ስሁል
አስታወቁ፡፡ የትግራይ ህዝብ
ለዓመታት ስርዓቱ የሚገረሰስ
በማይመስል ደረጃ
ትልቅ ፕሮፖጋንዳ እየተነዛበትና
አፈና እየተጫነበት መኖሩን
አመለከቱ፡፡የጁንታው ቁንጮ አመራርና የጥፋት ስትራቴጂስቱ ስብሃት ነጋ፣ አባይ ወልዱ እና ዶክተር አብረሀም ተከስተን ጨምሮ ዋነኛ የጁንታው አመራሮች መያዛቸውን ተከትሎ፤ አቶ ነብዩ ስሁል ለአዲስ ዘመን ጋዜጣ ዝግጅት ክፍል እንዳስታወቁት፤ አሁን ላይ የትግራይ ህዝብ ስሜት ደስታና ተስፋ የነገሰበት ነው፡፡ በእርግጥ ከነበረው ፕሮፖጋንዳ አንፃር ነገሮችን ለማመን የተቸገረ ሰው ብዛት ቀላል ባይሆንም፤ ከጊዜ ወደ ጊዜ በተለይም የጁንታው አመራሮች መያዝ ለውጡን በሙሉ ልብ ወደ መቀበሉ እየሄደ እንዳለ የሚያመላክቱ ማሳያዎች እየበዙ መጥተዋል ብለዋል።የህውሓት አጥፊ ቡድን መሪዎች መያዝ መጀመራቸው ብዙ መልዕክት እንዳለው ያመለከቱት አቶ ነብዩ፤ በዋነኛነት ከህግ አንፃር ሊጠቀስ የሚችለው ማንኛውም እና በየትኛውም ደረጃ ላይ ያለ ሰው ህግ ቢጥስ እና ቢያጠፋ በህግ ፊት የሚቀርብ እና ጊዜ ጠብቆ ተጠያቂነቱ የማይቀር መሆኑን የሚያሳይ መሆኑን ጠቁመዋል፡፡ ለትግራይ ህዝብ በተለይ ለወጣቱ የለውጥ ምዕራፍ ወለል ብሎ መከፈት መጀመሩን ያበሰረ መሆኑን አመልክተዋል፡፡‹‹ስልጣን ማለት ህዝብን ማገልገያ እንጂ የግል ጥቅም ማስጠበቂያ ርስት አይደለም›› ያሉት አቶ ነብዩ፤ ስልጣንን ከዴሞክራሲያዊነት ውጪ በአምባገነንነት መጠቀም የሚያስከትለው ውርደት መሆኑ ግልፅ መሆኑን አመልክተዋል፡፡ የህውሓት ሥርዓት ቤተሰባዊ እና አፓርታይዳዊ ነበር፡፡ ስርዓቱ በአገር ደረጃ ከፋፋይ እና አፍራሽ ፖሊሲ በመከተል የግጭት እና የቅሬታ ንግድ ላይ የተመሰረተ የሥልጣን አጠባበቅ ስልት በመተግበር አገር የማፍረስ ተግባር ላይ ተሰማርቶ የቆየ እንደነበርም አስታውቀዋል። ሥርዓቱ በትግራይ ህዝብ ላይም ከፍተኛ አፈና እና በደል ሲያደርስ የቆየ እና የትግራይ ህዝብ የታገለለትን በኢትዮጵያዊነት ጥላ ሥር የፍትሐዊ ተጠቃሚነትና የዴሞክራሲ ዓላማዎችን ወደ ጎን በመተው ቤተሰባዊ እና ከፋፋይ ስርዓት ሲገነባ መቆየቱ መዘንጋት የለበትም ብለዋል፡፡ በመጨረሻም ይህ ቡድን እስከ አሁን ላጠፋው ጥፋት በአሁኑ ጊዜ በታሪክ ታይቶ የማይታወቅ ከፍተኛ የሞራል እና የህግ ቅጣት እየተቀበለ የሚገኝ መሆኑን ተናግረዋል፡፡ የፌዴራል መከላከያ ሠራዊት አገርን ለመበታተን አቅደው በመከላከያ ሠራዊት ላይ ዕርምጃ እንዲወሰድ ያደረጉ አሸባሪዎችና ዋነኛ የጁንታው አመራሮች መካከል ስብሐት ነጋ እና አባይ ወልዱን ጨምሮ ከመከላከያ ከድተው ጁንታውን የተቀላቀሉ ኮሎኔሎች እና ጄነራሎችን እየያዘ ለፌዴራል ፖሊስ በማስረከብ ላይ እንደሚገኝ ይታወሳል፡፡